Haaiaanval eis 'seeliefhebber' | Maroela Media
Die Australiese man wat Woensdag ten aanskoue van omstanders deur 'n witdoodshaai aan die kus van Sydney aangeval is, het glo op trou gestaan. Hy het ook geoefen vir 'n swemmarathon vir liefdadigheid.
Dié geleentheid, wat oor die naweek sou plaasvind, is intussen gekanselleer.
Sydney se eerste haaiaanval-slagoffer in 59 jaar is Donderdag deur plaaslike media as Simon Nellist (35) geïdentifiseer. Nellist was 'n duikinstrukteur van beroep en word as 'n seeliefhebber onthou.
Maroela Media het vroeër berig Nellist het "katastrofiese beserings" gedurende die aanval by Little Bay-strand – 'n "rustige strand" naby Malabar – opgedoen.
'n Reddingshelikopter en vier ambulanse is ná die voorval tevergeefs na die strand ontplooi en daar was niks wat paramedici vir hom kon doen nie.
'n Grafiese video van die liggaam in die water getuig hiervan.
Argieffoto (Foto: Twitter)
Sedert die aanval het Australiese owerhede aaslyne in die water gegooi om die witdoodshaai te probeer opspoor. Beamptes is met bote op die see uitgestuur terwyl hommeltuie ook ingespan is in die soektog na die dier.
"Gegrond op beeldmateriaal wat deur die publiek verskaf is, asook ooggetuieverslae… glo haaibioloë dat 'n withaai, minstens drie meter lank, waarskynlik vir die aanval verantwoordelik was," het die plaaslike regering gesê.
Dit is die eerste noodlottige haaiaanval sedert 1963 in Sydney.
Die aanval het gemeenskappe in die ooste van dié stad geruk aangesien swem, die strand en die see deel van dié inwoners se daaglikse lewe is.
"Ons weet almal dat ons 'n risiko loop elke keer as ons in die water gaan," het die 45-jarige inwoner Kim Miller gesê.
"Dit het vandag 'n bietjie nader getref toe ons hoor dit is 'n langafstand-seeswemmer, met die wete dat dit 'n roete is wat ons self al soveel keer geswem het," het Miller gesê. "Ek voel 'n bietjie ongesteld vanmiddag."
Altesame 13 strande reg oor Sydney is tans gesluit terwyl daar na die haai gesoek word.
Bronne: AFP, 7NEWS
Australië Simon Nellist
Ek het die video gesien, nie 'n mooi prentjie nie.
Dit lyk aaklig. Arme man.
Dit is slag om te hoor maar nou wil hul die haai doodmaak, vir wat?
Die mense swem in die haaie se gebied en as die haai dink daar is iets om te eet dan mag hy nie want hy gaan dood gemaak word net as hy dink om iemand te byt in die see
Ek wonder wat wil hulle met die haai maak. Die oseane is haaie se habitat. Mense is landdiere. As mense hulle begewe in seediere se habitat moet hulle die gevolge daarvan aanvaar. My benadering is dat ons sovêr as prakties moontlik uit diere se pad uit bly. Dit is vir my onaanvaarbaar arrogant dat mense nette in die see span (en daardeur seediere laat sterf) sodat mense in die see kan swem. Ek sê mense moet hulle kanse vat as hulle wil swem of branderplank ry andersins bly uit die water weg. Niemand is verplig om die see in te… Lees meer »
Mense moet net onthou moenie die haai enige skade aandoen nie dit is sy gebied en onthou dis n wilde dier